Ge e ba o boloka sekgopi, o ikgobatša ka bowena. Go boloka sekgopi go swana le ge o ipetha gomme wa letela gore bohloko bo kwe ke motho yo mongwe. Mark Sichel o ngwadile pukung ya gagwe ya Healing From Family Rifts gore: “Setho sa lapa seo se go kgopišitšego se ka no ba se ikwa gabotse, se thabela bophelo e bile se sa tshwenywe ke taba yeo le gatee.” Therešo ke efe? Sichel o re: “Go boloka sekgopi go gobatša wena kudu go feta motho yoo a go kgopišitšego.” Gopola gore Modimo o tshwenyegile ka wena. (1 Petro 5:7) Mabel o gopola kamoo se se mo thušitšego ka gona ge a re: “Ge ke be ke yo buiwa, ke ile ka bona go nepagala ga Jesaya 41:10, moo Modimo a rego: ‘O se ke wa boifa gobane ke na le wena.’ Ke be ke ikwa ke atetšwe ke khutšo ka ge ke tseba gore Jehofa Modimo o be a tshwenyega ka seo se ntiragaletšego.”